กรมควบคุมโรค เตือนประชาชนช่วงอากาศเปลี่ยนแปลงบ่อย ระวังเจ็บป่วยง่าย โดยเฉพาะโรคไข้หวัดใหญ่
กรมควบคุมโรค เตือนประชาชนช่วงอากาศเปลี่ยนแปลงบ่อย ระวังเจ็บป่วยง่าย โดยเฉพาะโรคไข้หวัดใหญ่นพ.สุวรรณชัย  วัฒนายิ่งเจริญชัย อธิบดีกรมควบคุมโรค กล่าวว่า จากการเฝ้าระวังสถานการณ์โรคไข้หวัดใหญ่ในปี 2563 ตั้งแต่วันที่ 1 มกราคม -30 มีนาคม 2563 มีรายงานผู้ป่วยโรคไข้หวัดใหญ่แล้ว 92,129 ราย เสียชีวิต 3 ราย ทั้งนี้ผู้ป่วยสะสมภาพรวมปี 2563 สูงกว่าค่ามัธยฐาน 5 ปี ย้อนหลัง โดยกลุ่มอายุที่พบมีอัตราป่วยมากสุดคือกลุ่มแรกเกิด-4 ปี รองลงมาคือกลุ่มอายุ 5-9 ปี และ อายุ 10-14 ปี ส่วนจังหวัดที่พบอัตราป่วยสูงสุด คือ จังหวัดพะเยา เชียงใหม่ หนองคาย ช่วงเกือบ 4 เดือน มีเหตุการณ์พบผู้ป่วยสงสัยหรือยืนยันไข้หวัดใหญ่เป็นกลุ่มก้อน 24 เหตุการณ์ ใน 18 จังหวัด ในสถานที่คนรวมตัวกันเป็นหมู่มาก ทั้งโรงเรียน มหาวิทยาลัย เรือนจำ สถานที่ทำงาน ค่ายฝึกอบรม ช่วงสัปดาห์นี้จึงพยากรณ์โรคและภัยสุขภาพ จึงคาดว่าช่วงนี้มีโอกาสพบผู้ป่วยโรคไข้หวัดใหญ่เพิ่มขึ้นได้ เนื่องจากสภาพอากาศมีการเปลี่ยนแปลงบ่อย บางพื้นที่อาจมีฝนตกจากพายุฤดูร้อน ร่างกายอาจปรับตัวไม่ทัน ทำให้เจ็บป่วยได้ง่าย กรมควบคุมโรค จึงขอเตือนประชาชนหลีกเลี่ยงการเข้าไปในพื้นที่ที่มีการรวมตัวกันของคนหมู่มาก เช่น ห้างสรรพสินค้าและตลาด ควรงดจัดกิจกรรมและงานการแสดงต่างๆ ประชาชนควรป้องกันตนเองโดยการสวมหน้ากากอนามัยผ้า ล้างมือให้สะอาดบ่อยครั้ง หลีกเลี่ยงการสัมผัสใกล้ชิดกับผู้ที่มีอาการทางเดินหายใจ เช่น ไอ จาม มีน้ำมูก ไม่ใช้สิ่งของเครื่องใช้ร่วมกับผู้อื่นหรือผู้ที่มีอาการป่วย รับประทานอาหารปรุงสุกใหม่ หมั่นดูแลสุขภาพให้แข็งแรงอยู่เสมอ ดื่มน้ำอย่างน้อยวันละ 6-8 แก้ว ออกกำลังกายสม่ำเสมอ รับประทานอาหารที่มีประโยชน์โดยเฉพาะผักผลไม้ และพักผ่อนให้เพียงพอ  สำหรับประชาชนกลุ่มเสี่ยงที่ต้องระวังตัวเป็นพิเศษ ได้แก่ ผู้ที่มีอายุ 65 ปีขึ้นไป เด็กอายุ 6 เดือน–2 ปี หญิงตั้งครรภ์ที่อายุครรภ์มากกว่า 7 เดือน ผู้ที่มีน้ำหนักเกิน 100 กิโลกรัม ผู้ที่มีโรคประจำตัว และบุคลากรทางการแพทย์ ควรได้รับวัคซีนป้องกันไข้หวัดใหญ่ และหากมีอาการป่วยให้ไปพบแพทย์ทันที เพราะอาจมีอาการรุนแรงมากกว่ากลุ่มอื่นๆ ได้ สอบถามเพิ่มเติมได้ที่สายด่วนกรมควบคุมโรค โทร.1422